  Майя Бывальцева Вуоно арез Удмуртиын Тазалыклэн ареныз ялыны малпало. Улосвыл но федерал министерствоослэн но удысэтъёслэн кивалтӥсьёсынызы кенешонын 12-тӥ шуркынмонэ со сярысь вераз элькунлэн тӧроез Александр Бречалов. Асьмелэн али нырысетӥ интые потэ эмтодос но тазалыкез утён, собере соосын герӟаськемъёсыз мыно <…> Алкоголизмен но наркоманиен югдур секыт. 2019-тӥ арез Тазалыклэн ареныз лэсьтыны ӵектӥське, со али ужан нимыз Александр Бречалов, Удмуртилэн тӧроезТазалыклэн арез улсын элькунын кӧня ке валтӥсь оръёсъя ужалозы. Удмуртиысь кивалтэтлэн тӧроезлэсь воштӥсьсэ Анастасия Муталенкоез 25-тӥ толсурозь огъя учкетсэ (концепцизэ) дасяны куризы. «Оглом со дась, но вань паззлъёслэсь одӥг суред кылдытыны кулэ», - валэктӥз Александр Бречалов. Одӥгез ужан ӧр эмъяськонниослэсь юртъёссэс выльдонэн герӟаськемын луоз. «Нырысетӥез, тросэзлэн эм ужъюртъёслэн, эмъяськонниослэн юртъёссы бырон калэ вуэмын ӧвӧл ке, туж уродэсь. Липетъёсты, укноосты, электроезъёсты воштон дунэз лыдъям сяна, Игорь Георгиевич (Титов, Удмуртиысь тазалыкез утёнъя министр – ред.), «Бережливая поликлиника» но «Бережливая больница» ӧръёсъя уже пыриське», - куриз Александр Бречалов. Улосвыл тӧролэн кылъёсызъя, со понна коньдонэз Удмуртия федерал бюджетысь басьтыны оске. Со пӧлысь ог люкетэз туберкулезэз эмъян элькун эмъюртэз пуктыны мыноз. «Эшшо 540, тросгес-ӧжытгес, миллион пӧртэм мукет ӧръёслы. Со туж бадӟым коньдон, азьвыл аръёсы сярысь кӧня ке поллы тросгес», - пусйиз элькунлэн тӧроез. Коньдонэз нылпи эмъяськонниосты тупатъяны, санавиацилы, ужан тӥрлык басьтыны но тазалыкез утён сӧзнэтэз цифра амалэ выжтонлы висъяны малпало. Тазалыкез утён удысын бадӟым вамыш лэсьтыны но югдурез умой пала воштон понна шӧдскымон коньдон Александр Бречалов, Удмуртилэн тӧроезОзьы ик Ӝог эмъюрттэт сётонъя центрез лэсьтон ужпумез ӝутӥзы. Матысь дыре валаны кулэ, кыӵе коньдонэн ӵектосэз дасян ужъёс мынозы. «Асьмеос 2021-тӥ арлы нимаз инвестициосъя федерал программае, кылсярысь, шедьыны мед быгатомы, малы ке шуоно 2019-2020 аръёслы асьмелэн трос коньдон. 2019-тӥ арын ӵектос лэсьтыны кулэ, берзэ – 2020-тӥ арын», - вераз Александр Бречалов. Со сяна, пуктыса быдэстымтэ юртъёс пумысен вераськизы, со пӧлын – Эграысь акушер блок сярысь. Кыкетӥез ӧр тазалыко улонэз вӧлмытӥсь программаослы юрттэт сётон. «Одӥгез ужпум, алкоголизмен висисез, наркоманэз эмъян, мукетыз – алон. Алон уж котьку но шӧдскымон дунтэмгес усе. Соин ик коммерци луисьтэм огазеяськонъёслэн та ласянь ӵектосъёссылы ми нимысьтыз юрттомы», - пусйиз Александр Бречалов. Куинетӥез ӧр калыклэн вазиськонъёсыныз ужан луоз. Элькунамы улӥсьёс тужгес ӵем ӝожтӥсько, эмчиос доры шедьыны уг луы шуыса яке эмчиослэн висисьёсын кусыпъёссы пумысен. Улосвыллэн тӧроез та ужпумъёсын ужась нимысьтыз группа кылдытыны ӵектӥз. Ми быдтыны кулэ сыӵе учыръёсты, куке эмчи гожтӥськон ӧвӧл ни, талонъёс быризы шуыса дун тырыны ӵектэ. Со луыны быгатэ, куке адямилэн сыӵе мылкыдыз вань яке зэмзэ но луонлык ӧвӧлтэм дыръя гинэ Александр Бречалов, Удмуртилэн тӧроезКызьы вераз Александр Бречалов, нырысь-валысь чакланъёсъя туннэ тупатъямез кулэ каро 586 нылпи садъёс, школаос но эмъюртъёс. Кутскон понна 2,5 миллиард манет кулэ.  Тегъёс: Мерлык Тазалык Ижкар Эгра Удмуртия тазалыкезутён АлександрБречалов  